Kind deur noodvoertuig doodgeryArgieffoto: memyselfaneye (Pixabay) ŉ Negejarige kind is Dinsdag voor sy skool deur ŉ noodvoertuig doodgery. Kol. Priscilla Naidu, woordvoerder van die polisie, het gesê ŉ groep leerders van die Republic Primary School in Bethelsdorp in die Oos-Kaap het omstreeks 13:45 voor die skool gestaan om die straat oor te steek. Volgens Naidu het die skolierpatrollie verkeer tot stilstand gebring sodat leerders Stanfordweg kon oorsteek. Die leerder, L-Jay Peterson, het toe vermoedelik oor die pad gehardloop en ŉ noodvoertuig het glo versuim om stil te hou en hom raakgery. Peterson is op die toneel dood. Kupido Baron, woordvoerder van die Nelson Mandelabaai-metro, het gesê hulle probeer steeds vasstel wat presies gebeur het. “Dit lyk in dié stadium asof een van ons beamptes op pad na ŉ noodgeval was toe die tragiese voorval plaasgevind het.” Baron het die metro se meegevoel met Peterson se familie betuig. “Ons gebede is met hulle en ook met die bestuurder van die voertuig aangesien die voorval moontlik ook ŉ blywende impak op sy lewe sal hê.” Die polisie ondersoek ŉ saak van strafbare manslag.